
ДО
ОБЩИНСКИ СЪВЕТ
ГРАД БУРГАС

ДОКЛАДНА ЗАПИСКА
ОТ ДИМИТЪР НИКОЛОВ – КМЕТ НА ОБЩИНА БУРГАС

ОТНОСНО: определяне периода и териториите в град Бургас, в които се забраняват извършването на строителни и монтажни работи, по смисъла на чл. 15 от ЗУЧК

УВАЖАЕМИ ОБЩИНСКИ СЪВЕТНИЦИ,
Моля на основание чл. 33, ал. 5 от Правилник за организацията и дейността на Общинския съвет и взаимодействието му с общинската администрация на Община Бургас да допуснете до разглеждане в насроченото на 23.02.2016 г. заседание на Общинския съвет настоящата докладна записка за определяне периода и териториите в град Бургас, в които се забраняват извършването на строителни и монтажни работи, по смисъла на Закона за устройство на Черноморското крайбрежие / чл. 15, ал. 2 от ЗУЧК/.Мотивите ни са спазване на законосъобразния срок, определен с разпоредбата на чл. 15, ал. 2 от ЗУЧК. 
С разпоредбата на чл. 15, ал. 1 от Закона за устройство на Черноморското крайбрежие /ЗУЧК/, се забранява извършването на строителни и монтажни работи в националните курорти по Черноморското крайбрежие от 15 май до 1 октомври.Като изключение в чл. 15, ал. 2 от ЗУЧК е предвидена възможност Черноморските Общини самостоятелно да определят периода и териториите, в които се забранява извършването на строителни и монтажни работи през курортния сезон. Това правомощие е предоставено на Общинските съвети и може да бъде упражнено не по-късно от 1 март на съответната година, като следва да бъде обявено на интернет страницата на общината.
Град Бургас е обявен за климатичен морски курорт от национално значение с Постановление на Министерския съвет на Република България №741/1953 г., и е включен в списъка на климатичните морски курорти към Наредба №4 за курортните ресурси, курортните местности и курортите, обн. ДВ, бр.79 от 13.10.1987 г. След проведена кореспонденция и предложение от Община Бургас, с писмо рег.№08-00-134/10.10.2011г. Министерството на здравеопазването уточнява, че в границите на града към датата на обявяването му за климатичен морски курорт са попадали териториите на сегашните: Централна градска част, ж.к. „Възраждане“, ж.к. „Лазур“, ж.к. “Братя Мирадинови“, Историческото ядро на Приморски парк.С Решение по т.12 от Протокол №3/29.11.2011 г., Общински съвет – Бургас е предложил на Министерството на здравеопазването да категоризира като климатичен морски курорт от национално значение частта от територията на гр. Бургас, обхващаща: Централна градска част, ж.к. „Възраждане“, ж.к. “Братя Миладинови“, ж.к. „Лазур“, Приморски парк, Парк „Езеро“, Зона Изток, заключена между плаж Атанасовска коса и Атанасовско езеро, Курортна зона местност „Ъгъла“ и кварталите „Крайморие“ и „Сарафово“ с техните землища в обхвата на Зона А и Зона Б по смисъла на ЗУЧК.
В тази връзка, съобразно възможностите които предоставя разпоредбата на чл. 15, ал. 2 от ЗУЧК, и с оглед отчитане на специфичните характеристики и начина на ползване на отделните територии е целесъобразно забраната за строителни и монтажни работи през летния сезон на 2016 г. за гр. Бургас да обхване териториите на Централна градска част, ж.к. „Възраждане“, ж.к. “Братя Миладинови“, ж.к. „Лазур“, Приморски парк, Парк „Езеро“, Зона Изток, заключена между плаж Атанасовска коса и Атанасовско езеро, Курортна зона местност „Ъгъла“ и кварталите „Крайморие“ и „Сарафово“ с техните землища в обхвата на Зона А и Зона Б по смисъла на ЗУЧК.
При отчитане на различната посещаемост в отделните зони и продължителността на летния туристически сезон в различните части на гр. Бургас периодът на забрана за извършване на строителни и монтажни работи следва да бъде различен.
Ето защо, предлагам, на основание чл.15, ал.2 от Закона за устройство на Черноморското крайбрежие (изм. - ДВ, бр. 40 от 2014 г.), Общински съвет- Бургас да приеме следното 

РЕШЕНИЕ:

	I. На основание чл.15, ал.2 от ЗУЧК (изм. - ДВ, бр. 40 от 2014 г.), Общински съвет Бургас определя периодите и териториите, в които се забранява извършването на строителни и монтажни работи в частта на град Бургас, определена за климатичен морски курорт от национално значение, както следва:

1. От 1 юли 2016 г. до 15 септември 2016 г. за територията на: кв. „Сарафово“, включително частите от землището в обхвата на Зона А и Зона Б по смисъла на ЗУЧК и Курортна зона  местност „Ъгъла“, и кв. „Крайморие“, включително неговото землище в обхвата на Зона А и Зона Б по смисъла на ЗУЧК.

2. От 1 юли 2016 г. до 1 септември 2016 г. на територията на: Централна градска част заключена между бул. „Сан Стефано“, бул. „Демокрация“, ул. „Агоп Мелконян“, ул. „Княз Александър Батенберг“, площад „Царица Йоана“, бул. „Иван Вазов“ и ул. „Уилям Гладстон“;
- ж.к. „Възраждане“ - територията заключена между ул. „Уилям Гладстон“, бул. „Сан Стефано“, бул. „Мария Луиза“ и бул. „Иван Вазов“;
- ж.к. “Братя Миладинови“;
- ж.к. „Лазур“;
- Приморски парк;
- Парк „Езеро“;
- Зона Изток (заключена между плаж Атанасовска коса и Атанасовско езеро);

II.Забраната в определените в т.I, 1 и 2 територии не се отнася за строителството на линейните обекти на техническата инфраструктура, обекти с национално значение, обекти с регионално значение и обекти, финансирани по оперативни програми със средства на Европейския съюз и с бюджетни средства от Община Бургас и държавата.

III. На основание чл.15, ал.4 от ЗУЧК, строителни и монтажни работи в определените в т.I, 1 и 2 територии и периоди се допускат само за неотложни аварийно-ремонтни работи и геозащитни мерки и дейности.
IV. На основание чл.15, ал.2 от ЗУЧК, решението да се публикува на официалната интернет страницата на Община Бургас.

ПРИЛОЖЕНИЯ: 1. Писмо рег. №08-00-134/10.10.2011г. на Министерството на здравеопазването;Схема с посочените отделни зони в обхвата на забранат
С уважение,

ДИМИТЪР НИКОЛОВ
Кмет на Община Бургас

Съгласували:

 Инж. Чанка Коралска, Зам-кмет УТС
арх. Веселина Илиева, Главен архитект на Община Бургас
Златина Георгиева, Директор на Дирекция „ПНО“
Инж. Жечо Петров, Директор на Дирекция „Строителство“

Изготвил: инж. Анелия Георгиева – гл. експерт „КСВЕ“

